Beszámoló a női válogatott 2015. évi EB szerepléséről

Készítette: Palancsa Zoltán

1. Előzmények, felkészülés

Az UTE Bálnák – az előző évi „A” csoportos EB feljutás kivívását követően – 2015. tavasszal megvédte bajnoki címét, így jogot szerzett az EB részvételre.

A 6 fős válogatott keretre még az OB-t követően javaslatot tettem, amelyet az Elnökség fenntartás nélkül jóváhagyott.

Az elfogadott felkészülési terv alapján, július közepén kezdtük meg a felkészülést, alapozással, és az állóképesség fejlesztésével. A jeges edzéseket – az előző év mintájára – augusztus végén kezdtük, egy három napos hazai edzőtáborral (Dóri és Vera Kanadában edzőtáborozott, így ők nem vettek részt).

A felkészülést az előző évhez képest lényegesen kevesebb nehézség akadályozta, így bizakodóak voltunk az EB előtt.

A hazai felkészülési versenyeken nem az eredményesség volt a célunk, hanem elsősorban a csapatépítés, amely csak részben sikerült – a lányok egyéb irányú elfoglaltságai miatt.

Két külföldi felkészülési versenyen vettünk részt, amelyeken kifejezetten nehéz ellenfelekkel tudtunk jó mérkőzéseket játszani. A Kolibris Kupán női döntőt játszottunk, a Basel Womens Master-en ugyan nyeretlenül végeztünk, dekét mérkőzésünkön is utolsó köves meccset játszottunk, és edzőmérkőzésen biztos játékkal legyőztük a későbbi EB bronzérmes finn csapatot.

Már-már szokássá vált, hogy az ősz folyamán Pozsonyban is edzőtáborozunk – elsősorban az idegen jéghez való alkalmazkodás végett.

Csoportos és egyéni pszichológus foglalkozásokon próbáltunk felkészülni a várható nehézségekre.

Csupán egyetlen – tőlünk független – körülmény nehezítette a felkészülést; az a tény, hogy az utazó keret valamennyi tagja felsőoktatású intézmény nappali tagozatos hallgatója, így teljes értékű csapatedzést csak ritkán tudtunk végezni.

1. Célok

A hivatalosan megfogalmazott célkitűzés az „A” osztályban maradás volt, de az egész csapat egyöntetűen megfogalmazta a vb indulás elérését – mint maximum célt.

1. EB szereplés

Előzetes számításaink szerint a bentmaradáshoz szükséges győzelmeket elsősorban az első két mérkőzésen (Norvégia, Finnország), valamint az utolsó két mérkőzésen (Észtország, Németország) volt esélyünk begyűjteni.

A verseny elején minden tökéletesnek tűnt, kiváló játékkal legyőztük a velünk együtt feljutott norvég válogatottat. Az egész mérkőzést taktikusan irányítottuk, kivéve az utolsó endet, ahol a guardbontásokkal meggyűlt a bajunk, de a végén egy precíz dobást követően már nem volt esélye az ellenfélnek.

A negatív fordulat a finnek elleni második mérkőzés közben következett be, amikor 6-7-nél produkáltunk egy katasztrofális endet (a lead köveken kívül az összes dobásunk értékelhetetlen volt), és a végén Dóri öt kő ellen átdobta a házon az utolsó kövét.

Ettől kezdve Dóri önbizalma megingott, és ez rányomta a bélyegét a további szereplésünkre. Ugyan volt még néhány bíztató próbálkozásunk (a dánok ellen például az utolsó kőig meccsben voltunk), de az ellenfeleink rendre fölénk kerekedtek.

Legfájóbb vereségünket a nálunk lényegesen gyengébb teljesítményt nyújtó észt csapat ellen szenvedtük el – ez volt az utolsó esélyünk a bentmaradásra.

Viszont utolsó mérkőzősünkön a németek ellen - ahol már tét nélkül játszhattunk - lényegesen feljavult a csapat teljesítménye, de még ez sem volt elég a győzelemhez a remek napot kifogó német csapat ellen.

Összességében valamennyi pozícióban a 9. legjobb teljesítményt nyújtottuk, kivéve Verát, aki a Secondok között a 7. legjobbat teljesítette, valamint Timit, aki egyetlen mérkőzésén 83%-ot nyújtott, így ő lett az EB legjobb cserejátékosa.

1. Értékelés

Sajnos fiatal csapatunk nem érte el célját az EB-n, és ez természetesen megviselte a lányokat. Azzal együtt rengeteget tanultunk, és a megszerzett tapasztalatokat minden bizonnyal hasznosítani tudjuk a következő időszakban.

A sikertelenség okait vizsgálva – elsősorban Dóri vártnál gyengébb teljesítményére magyarázatot keresve – több verziót is felállítottunk (pl. az elhelyezés zord körülményei, a túlzott akarás, bizonyítani az egykori „idolok”-kal szemben, nem megfelelő formaidőzítés), de valószínűleg összetett jelenségről kell beszélnünk, nem találtunk egyetlen kizárólagos okot a vártnál gyengébb szereplésre.

Talán a legvalószínűbb, hogy a lehetőségekhez képest legalaposabb felkészülés ellenére a csapat még nem érett meg az „A” csoportos szereplésre, így a vb indulásra sem. Viszont mind a hat lány bizonyította kivételes tehetségét, és mivel nagyon fiatal egységről beszélünk, biztos vagyok benne, hogy a következő nekifutásra sikerül a céljaink elérése.